b'\n_START_ARTICLE_\nKlemens XIV\n_START_SECTION_\nEl\xc3\xa4m\xc3\xa4\n_START_PARAGRAPH_\nGiovanni Ganganelli oli vaatimattoman kyl\xc3\xa4kirurgin poika. Tuleva kardinaali ja paavi sai opetuksensa jesuiittojen koulussa. Vuonna 1724 h\xc3\xa4n liittyi fransiskaanij\xc3\xa4rjest\xc3\xb6\xc3\xb6n, jonka johtajaksi (\xe2\x80\x99\xe2\x80\x99Consultor\xe2\x80\x99\xe2\x80\x99) h\xc3\xa4net nimitettiin vuonna 1741. Paavi Klemens XIII korotti h\xc3\xa4net kardinaalin teht\xc3\xa4v\xc3\xa4\xc3\xa4n vuonna 1759.\n_START_SECTION_\nKirkon vaikeat kysymykset\n_START_PARAGRAPH_\nPaavi Klemens XIV:n edelt\xc3\xa4j\xc3\xa4n Klemens XIII:n kuolema j\xc3\xa4tti Rooman kirkon vaikeaan tilanteeseen. Paavin valta-asemaa vastaan hy\xc3\xb6kk\xc3\xa4siv\xc3\xa4t kirkon sis\xc3\xa4lt\xc3\xa4 k\xc3\xa4sin gallikanismi ja jansenismi. Gallikaanien n\xc3\xa4kemyksen mukaan Ranskan katolisen kirkon tulisi olla mahdollisimman itsen\xc3\xa4inen suhteessaan paaviin. Jansenismi oli 1600-luvulla syntynyt katolisen kirkon uudistusliike. Kirkon ulkopuolelta vastaavasti toimivat febronismi, joka meni tavoitteissaan gallikanismiakin pidemm\xc3\xa4lle jopa tavoitellen er\xc3\xa4\xc3\xa4nlaista perustuslaillista monarkiaa kirkkoon, sek\xc3\xa4 rationalismi, jonka doktriinin mukaan j\xc3\xa4rki on oikea tiedon l\xc3\xa4hde.\n_START_SECTION_\nJesuiitat\n_START_PARAGRAPH_\nKuitenkin kaikkein polttavin kysymys olivat jesuiitat. Ranskassa ja Iberian niemimaalla j\xc3\xa4rjest\xc3\xb6n toiminta oli lakkautettu, ja yleisesti toivottiin, ett\xc3\xa4 uusi paavi lakkauttaisi j\xc3\xa4rjest\xc3\xb6n toiminnan kokonaan. 15. helmikuuta 1769 kokoontunutta konklaavia painostettiin asian suhteen. Enemmist\xc3\xb6 47 kardinaalista oli kuitenkin my\xc3\xb6t\xc3\xa4mielinen j\xc3\xa4rjest\xc3\xb6n toiminnalle._NEWLINE_T\xc3\xa4m\xc3\xa4n seurauksena Ranskan, Espanjan ja Portugalin kuninkaat k\xc3\xa4yttiv\xc3\xa4t oikeuttaan poistaa Kirkkovaltiosta 23 kardinaalia. Lis\xc3\xa4ksi uhattiin, ett\xc3\xa4 muunlaista paavia kuin jo ennakolta jesuiittaj\xc3\xa4rjest\xc3\xb6n lakkauttamisen kannalla oleva ei hyv\xc3\xa4ksytt\xc3\xa4isi. Paavilta vaadittiin kirjallinen sitoumus vihatun j\xc3\xa4rjest\xc3\xb6n lopettamisesta. Lopulta kardinaali Ganganelli, joka oli jesuiittojen entinen oppilas, suostui lupauksen allekirjoittamiseen, ja h\xc3\xa4net valittiin uudeksi paaviksi enn\xc3\xa4tyspitk\xc3\xa4n, kolme kuukautta kest\xc3\xa4neen, konklaavin j\xc3\xa4lkeen 18. toukokuuta.\n_START_SECTION_\nPaavina\n_START_PARAGRAPH_\nKlemens XIV onnistui pienill\xc3\xa4 my\xc3\xb6nnytyksill\xc3\xa4\xc3\xa4n, joilla tosin k\xc3\xa4\xc3\xa4nsi selk\xc3\xa4ns\xc3\xa4 edelt\xc3\xa4j\xc3\xa4ns\xc3\xa4 harjoittamalle politiikalle, saavuttamaan sovun Espanjan ja Portugalin hallitsijoiden kanssa. Ranskan kanssa n\xc3\xa4in ei kuitenkaan k\xc3\xa4ynyt. Jotta Ranskan valtio suostuisi palauttamaan Avignonin, jonka se oli valloittanut joka kerralla jouduttuaan yhteent\xc3\xb6rm\xc3\xa4ykseen paavin kanssa, sen vaatimukseen olisi my\xc3\xb6nnytt\xc3\xa4v\xc3\xa4. Lopulta paavin t\xc3\xa4ytyi taipua Ranskan tahtoon, ja paavi Klemens XIV kielsi jesuiittaj\xc3\xa4rjest\xc3\xb6n lopullisesti 21. hein\xc3\xa4kuuta 1773. Paavi ei k\xc3\xa4ytt\xc3\xa4nyt asian julkaisemiseen bullaa, vaan yksinkertaisempaa \xe2\x80\x99\xe2\x80\x99Dominus ac redemptor\xe2\x80\x99\xe2\x80\x99 -kirjett\xc3\xa4, joka oli vaikutuksiltaan paljon bullaa vaatimattomampi ja siten haluttaessa muutettavissa._NEWLINE_My\xc3\xb6hemmin, vuonna 1815 paavi Pius VII antoi kaikille piispoille osoittamassaan kirjeess\xc3\xa4 (Litter\xc3\xa6 encyclic\xc3\xa6) luvan jesuiittaj\xc3\xa4rjest\xc3\xb6n toiminnan aloittamiseksi uudelleen.'